Fredag blev det offentliggjort, at Metro-varehuset i City Syd i Aalborg lukker.

80 medarbejdere ved Metro-varehuset i Aalborg mister deres arbejde. Det bekræfter økonomidirektør Christian Elleby over for TV2/Nord. - Vi lukker varehuset med udgangen af året. Man har forhandlet en aftale med medarbejdere og fagforeninger på plads. Medarbejderne bliver opsagt med udgangen af oktober. De skal arbejde frem til udgangen af december, siger Christian Elleby. Aalborg er et af tre Metro-varehuse i Danmark, der lukker, efter man har besluttet at lukke den danske del af selskabets forretning. Varehusene i Glostrup og Aarhus er blevet solgt til Euro Cater og overlever dermed. TV2/Nord har forsøgt at få en kommentar fra Euro Cater, men det har ikke været muligt.